Nóg ŉ Gazoo Racing-model…Toyota het onlangs ŉ opgetofde Corolla Cross bekendgestel. Die Corolla Cross is ŉ heel nuwe model vir die handelsmerk, en reeds ŉ reusesukses. Toyota kon sedert die begin van die jaar 8 860 Corolla Cross-modelle van die hand sit teen ŉ gemiddeld van 1 107 per maand, ten spyte van drie maande waarin hulle amper geen voertuie gehad het om te verkoop ná die ramp by hul aanleg in Prospecton nie. Toyota se Gazoo Racing-handelsmerk het drie bene. Vol vet GR – soos die Yaris en Supra wat reeds in Suid-Afrika beskikbaar is. Dan kry ŉ mens GR-S. Die eerste GR Sport-produk wat ons in Suid-Afrika onder hande gehad het, was die GR-S Hilux wat in 2019 bekendgestel is. En laastens, wat tans onder evaluasie is vir die Suid-Afrikaanse mark is GR Parts waar eindverbruikers hul Toyotas kan opkikker met verskeie GR-onderdele. Nou is dit die Corolla Cross se beurt. GR-S is altyd visuele opknappings en geringe veranderings aan die vering. Verder is die Corolla Cross beskikbaar in drie kleure: wit, rooi en silwer. Onder die kap sit dieselfde atmosferiese 1.8 viersilinderpetrolenjin. Hy bied 103 kW en 172 Nm. Die enjin stoot sy krag aan die voorwiele deur ŉ CVT-palwisseltransmissie. Die bougehalte van die GR-S is heel in die kol. Behalwe vir die GR-S-aksente bly die materiale aan die binneruim dieselfde as met die res van die reeks. Die GR-S bied ŉ lekker raakskerminligtingstelsel wat Android Auto en Apple CarPlay bied. Daar is spoedkontrole met Toyota se volle veiligheidssuite – TSS (Toyota Safety Sense). Dié stelsel bied blindekolwaarskuwing, baanhulp, aanpasbare spoedkontrole en botsingwaarskuwing met noodremhulp. Aan die passiewe kant is daar sluitweerremme met elektroniese remkragverspreiding, vastrap en stabiliteitsbeheer. Op die pad toer die GR-S lekker. Dit is beslis een van die meer aangename palwisseltransmissies waarmee ŉ mens te doen sal kry – maar die vering is vir my effens hard. Ek dink een van die groot redes hoekom die harde vering só opvallend is – is omdat die gewone Corolla Cross-modelle lieflike sag geveer is. Riaan Esterhuyzen, produkkommunikasiebeampte by Toyota, sê ook vir my dat daar meer dwarslatte in die GR-S se onderstel is. Dalk, maar net dalk is dit om die weg te baan vir ŉ toekomstige volvet GR-model van die Corolla Cross. Tot dán lyk die Corolla Cross reeks só: Die voertuig word gedek deur ŉ 3 jaar/ 100 000 km voertuigwaarborg en 8 jaar/ 195 000 km batterywaarborg sowel as ŉ sesdienstediensplan.